Borudžerdas
Borudžerdas (pers. بروجرد = Borūjerd) – miestas vakarų Irane, Lurestano provincijoje, Zagroso kalnuose, Dezo upės slėnyje, 110 km į pietus nuo Hamadano. 230 tūkst. gyventojų. Iš Borudžerdo plentai veda į Hamadaną, Choramabadą, Araką. Metalo, odos apdirbimo, elektrotechnikos, tekstilės (medvilnės), maisto (aliejaus, cukraus) pramonė. Tradicinis kilimų audimas. Vietovė gyvenama nuo senovės (bent nuo 3000 m. pr. m. e.). Arabams užėmus Persiją, IX a. Borudžerde vietoje ugnies šventyklos pastatyta Džameho mečetė (išlikusi iki šių laikų). Yra XI a. Imamzadeho Džafaro mauzoliejus. Taip pat yra kadžarų laikais pastatyta Soltani mečetė ir turgus. Miestas smarkiai nukentėjo nuo žemės drebėjimo 2006 m.